Nr. 12 din 21.07.2025

**Notă de fundamentare**

**privind avizarea Caietului de sarcini, pentru**

**a) colectarea separată și transportul separat al deșeurilor menajere și al deșeurilor similare provenind din activități comerciale din industrie și instituții, inclusiv fracții colectate separat;**

**b) transferul deșeurilor municipale în stații de transfer, inclusiv transportul separat al deșeurilor reziduale la depozitele de deșeuri nepericuloase și/sau la instalațiile integrate de tratare, al deșeurilor de hârtie, metal, plastic și sticlă colectate separat la stațiile de sortare și al biodeșeurilor la instalațiile de compostare și/sau de digestie anaerobă;**

În data de 5 martie 2025 au fost publicate în Monitorul Oficial al României Ordinul Președintelui Autorității Naționale de Reglementare pentru Serviciile Comunitare de Utilități Publice nr. 98/2025 privind aprobarea Caietului de sarcini-cadru al serviciului de salubrizare a localităților.

În conformitate cu prevederile art. 282 din Ordinul ANRSC nr. 98/2025: „*Consiliile locale, Consiliul General al Municipiului București și asociațiile de dezvoltare intercomunitară, după caz, vor elabora și aproba în termen de 6 luni de la intrarea în vigoare a prezentului caiet de sarcini-cadru, caietul de sarcini propriu al serviciului de salubrizare sau vor modifica caietele de sarcini existente, în funcție de particularitățile locale și de interesele actuale și de perspectivă ale comunității respective, în conformitate cu prevederile prezentului caiet de sarcini-cadru.”*

În conformitate cu articolul antemenționat, **termenul de modificare și aprobare a Caietului de sarcini aferent Contractului de concesiune nr. 1277/2018, în conformitate cu prevederile Caietului de sarcini-cadru, este de 6 luni.**

Ținând cont de faptul că, Ordinul 98/2025 a intrat în vigoare începând cu data de 5 martie 2025, **acest document trebuie aprobat anterior datei de 5 septembrie, în vederea respectării termenelor legale.**

Având în vedere modificările legislative introduse prin Ordinul Președintelui ANRSC nr. 98/2025, a devenit obligatorie modificarea Caietului de sarcini aferent Contractului de concesiune nr. 1277/2018.

Noul Caiet de sarcini- cadru nu aduce noutăți în materie de gestionarea deșeurilor, nu introduce noi obligații în materie de salubrizare față de cele impuse prin legislația în materie și introduse deja în contract ulterior momentului delegării, ci explicitează punerea în aplicare în cadrul Contractelor, a dispozițiilor legale incidente, prin actualizarea Caietului de sarcini-cadru anterior, aprobat prin Ordinul Președintelui ANRSC nr. 111 din anul 2007.

Actualizarea Caietului de sarcini- cadru de către Autoritatea Națională de Reglementare pentru Servicii de Utilități Publice a fost realizată prin corelarea cadrului inițial cu toate modificările legislative și obligațiile de serviciu public în materie de deșeuri, survenite în perioada 2007-2025.

Autoritatea Națională de Reglementare pentru Servicii de Utilități Publice a avut în cadrul jaloanelor din Componenta 3: Managementul deșeurilor din PNRR ca obligație modificarea Ordinului care reglementa anterior modalitatea de stabilire, ajustare și modificare a tarifelor, respectiv a Ordinului ANRSC nr. 109/2007, abrogat în prezent și înlocuit de Ordinul ANRSC nr. 640/2022.

Modificarea Caietului de sarcini-cadru și ale Regulamentului-cadru ale serviciului public de salubrizare al localităților vin ca efect al modificării Ordinului de bază care stabilește conform jaloanelor din PNRR operaționalizarea instrumentelor economice pentru deșeurile municipale în vederea realizării tranziției la economia circulară.

Forma anterioară a Caietului de sarcini-cadru pentru serviciile de salubrizare a fost aprobată prin Ordinul ANRSC nr. 111/2007. În acest context, au devenit necesare modificările și actualizările în vederea clarificării modului de desfășurare a activităților de salubrizare, după un caracter unitar la nivel național.

Caietul de sarcini aferent contractului de concesiune prezintă o importanță majoră la momentul delegării serviciului.

În ceea ce privește Caietul de sarcini aferent contractului 1277/2018, încheiat cu SC Supercom SA, a devenit obligatorie, odată cu intrarea în vigoare a ordinului ANRSC, modificarea după structura cadru, cu adaptarea la specificul județului și contractului aflat în derulare.

Caietul de sarcini al serviciului din județul Bistrița-Năsăud nu a suferit modificări de fond, ci a fost adaptat în conformitate cu noile prevederi legale.

Ținând cont de faptul că, în conținutul caietului de sarcini sunt incluse date și ipoteze valabile la momentul inițierii procedurii de delegare, acele date au rămas nemodificate pentru a nu aduce atingere criteriilor în baza cărora a fost atribuit contractul în anul 2018.

Astfel, aparatul tehnic al Asociației a reformulat articolele aferente acestui document, în conformitate cu cadrul legal, fără a modifica datele din licitație pe structura anexelor din noul Caiet de sarcini-cadru.

Datele din anexele-cadru se regăsesc și în anexele Contractului de concesiune nr. 1277/2018, într-o altă formă și au fost valabile la data delegării.

În cazul județului Bistrița-Năsăud și al contractului delegat, Caietul de sarcini are un număr de 16 anexe. Or, având în vedere că este în discuție un contract aflat în derulare, nu se justifică la acestă dată modificarea informațiilor tehnice și a cerințelor operaționale care au stat la baza delegării, aceste date urmând a fi actualizate la momentul organizării viitoarei proceduri de atribuire, după expirarea actualului contract.

Mai mult, având în vedere conținutul anexelor Caietului de sarcini, nu se justifică oportunitatea și necesitatea aprobării în anul 2025 a unor documente care au făcut obiectul procedurii de licitație, cum ar fi: Studiul de fezabilitate, revizia 2014, Factorii de evaluare a ofertelor utilizați la data derulării procedurii de licitație (2017-2018), Planurile și Planșele aferente Stațiilor de transfer și Centrelor de colectare, Manualele de operare pentru Stații, Centre și Containere semi-îngropate, Inventarul bunurilor care au făcut obiectul concesionării la momentul respectiv, Acordul de mediu, Actele de reglementare ape, așa cum au fost elaborate la momentul construirii și/sau furnizării instalațiilor/echipamentelor prin Proiectul SMID inițial.

Aceste documente au fost aprobate la momentul delegării și sunt în prezent Anexe ale contractului, nefiind justificată o nouă aprobare.

Odată cu introducerea modificărilor conform documentelor- cadru, se impune eliminarea Anexei nr. 6 la Caietul de sarcini- Termeni și noțiuni utilizate, toți termenii din legislația incidentă fiind definiți în prezent la art. 4 din Regulamentul-cadru.

În contextul celor prezentate în prezenta Notă de fundamentare, propunem organelor deliberative ale autorităților administrației publice locale, membre ADI Deșeuri Bistrița-Năsăud, spre avizare și acordare a mandatului special reprezentantului în AGA ADI Deșeuri Bistrița-Năsăud, Caietul de sarcini aferent Contractului de concesiune nr. 1277/2018, în forma actualizată în conformitate cu prevederile legale în vigoare.

**Director executiv**

**Cristian Marius NICULAE**

Întocmit: Hașca Anastasia-Inspector